CELEX: 32018R0409
Language: ro
Date: 2018-03-14 00:00:00
Title: Regulamentul (UE) 2018/409 al Parlamentului European și al Consiliului din 14 martie 2018 de modificare a Regulamentului (CE, Euratom) nr. 480/2009 al Consiliului privind constituirea Fondului de garantare pentru acțiuni externe

19.3.2018   
            
            
               RO
            
            
               Jurnalul Oficial al Uniunii Europene
            
            
               L 76/1
            
         REGULAMENTUL (UE) 2018/409 AL PARLAMENTULUI EUROPEAN ȘI AL CONSILIULUI
   din 14 martie 2018
   de modificare a Regulamentului (CE, Euratom) nr. 480/2009 al Consiliului privind constituirea Fondului de garantare pentru acțiuni externe
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolele 209 și 212,
   având în vedere propunerea Comisiei Europene,
   după transmiterea proiectului de act legislativ către parlamentele naționale,
   hotărând în conformitate cu procedura legislativă ordinară (1),
   întrucât:
   
               (1)
            
            
               Fondul de garantare pentru acțiuni externe (denumit în continuare „fondul”) este reglementat de Regulamentul (CE, Euratom) nr. 480/2009 al Consiliului (2).
            
         
               (2)
            
            
               Fondul este alimentat printr-o plată anuală din bugetul general al Uniunii, prin dobânda aferentă plasamentelor financiare făcute din disponibilitățile fondului, precum și prin sumele recuperate de la debitorii care nu și-au achitat datoria.
            
         
               (3)
            
            
               Veniturile din prima de risc generate în cadrul operațiunilor de finanțare ale Băncii Europene de Investiții (BEI), care beneficiază de o garanție bugetară din partea Uniunii, ar trebui vărsate fondului.
            
         
               (4)
            
            
               În cazul în care suma fondului depășește 10 % din totalul obligațiilor de capital ale Uniunii datorate și neachitate, surplusul ar trebui să fie rambursat la bugetul general al Uniunii, pentru a proteja mai bine bugetul general al Uniunii împotriva unui eventual risc suplimentar de nerambursare asociat operațiunilor de finanțare ale BEI care abordează reziliența economică pe termen lung a refugiaților, a migranților, a comunităților-gazdă și de tranzit și a comunităților de origine ca răspuns strategic în vederea abordării cauzelor profunde ale migrației.
            
         
               (5)
            
            
               Prin urmare, Regulamentul (CE, Euratom) nr. 480/2009 ar trebui modificat în consecință,
            
         ADOPTĂ PREZENTUL REGULAMENT:
   Articolul 1
   Regulamentul (CE, Euratom) nr. 480/2009 se modifică după cum urmează:
   
               1.
            
            
               La articolul 2 se adaugă următoarea liniuță:
               
                           „—
                        
                        
                           venituri din prima de risc generate în cadrul operațiunilor de finanțare ale BEI pentru care Uniunea oferă o garanție care este remunerată.”
                        
                     
         
               2.
            
            
               La articolul 3, al treilea paragraf se înlocuiește cu următorul text:
               „În cazul în care suma fondului depășește 10 % din totalul obligațiilor de capital ale Uniunii datorate și neachitate, surplusul este rambursat la bugetul general al Uniunii Europene. Acest surplus se rambursează printr-o singură operațiune într-o poziție specială din declarația de venituri din bugetul general al Uniunii Europene pe anul n + 1, pe baza diferenței de la sfârșitul anului n – 1 dintre 10 % din totalul obligațiilor de capital ale Uniunii datorate și neachitate și valoarea activelor nete ale fondului, calculată la începutul anului n.”
            
         
               3.
            
            
               Articolul 7 se înlocuiește cu următorul text:
               „Articolul 7
               Comisia încredințează BEI gestiunea financiară a fondului.
               Până la 30 iunie 2019, Comisia prezintă Parlamentului European și Consiliului o evaluare externă independentă a avantajelor și a dezavantajelor de a încredința Comisiei, BEI sau unei combinații între cele două, gestiunea financiară a activelor fondului și ale Fondului european pentru dezvoltare durabilă, ținând seama de criteriile tehnice și instituționale relevante folosite în compararea serviciilor de gestionare a activelor, inclusiv infrastructura tehnică, o comparare a costurilor aferente serviciilor furnizate, structura instituțională, raportarea, performanța, răspunderea și expertiza fiecărei instituții, precum și alte mandate de gestionare a activelor pentru bugetul general al Uniunii Europene. Evaluarea este însoțită, după caz, de o propunere legislativă.”
            
         
               4.
            
            
               Articolul 8 se înlocuiește cu următorul text:
               „Articolul 8
               Comisia transmite Parlamentului European, Consiliului și Curții de Conturi, până la data de 31 mai a fiecărui an, un raport anual privind gestionarea fondului în anul calendaristic precedent. Raportul anual conține o prezentare a situației financiare și informații privind funcționarea fondului la sfârșitul anului calendaristic anterior, fluxurile financiare, precum și tranzacțiile semnificative și orice informații relevante privind conturile financiare, cum ar fi informații detaliate cu privire la capitalul restant aferent împrumuturilor garantate sau activele fondului din cursul anului calendaristic anterior, precum și concluzii și lecții învățate. Raportul include, de asemenea, informații cu privire la gestiunea financiară, performanța și riscul aferent fondului la sfârșitul anului calendaristic anterior. Începând cu 2019 și o dată la trei ani după aceea, raportul include și o evaluare a adecvării țintei de 9 % și a pragului de 10 % pentru fond, astfel cum se face referire la articolul 3 al doilea și, respectiv, al treilea paragraf.”
            
         Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Strasbourg, 14 martie 2018.
      
         
            Pentru Parlamentul European
         
         
            Președintele
         
         A. TAJANI
      
      
         
            Pentru Consiliu
         
         
            Președintele
         
         L. PAVLOVA
      
   
   
      (1)  Poziția Parlamentului European din 8 februarie 2018 (nepublicată încă în Jurnalul Oficial) și Decizia Consiliului din 27 februarie 2018.
   
      (2)  Regulamentul (CE, Euratom) nr. 480/2009 al Consiliului din 25 mai 2009 privind constituirea Fondului de garantare pentru acțiuni externe (JO L 145, 10.6.2009, p. 10).